In die mens se leefwêreld speel streke en die afbakening daarvan 'n belangrike rol. Streke is meestal konkrete werklikhede waarin gemeenskappe ruimtelik georden, staatkundig geadministreer en ekonomies bedrywig is. En tog is 'n enkeldefinisie van die begrip 'streek' moeilik en arbitrêr omdat grense wat nie bestaan nie - volgens George Kimble - dikwels getrek word om gebiede wat nie van belang is nie.
Een van die bekendste vorms van streekgeskiedenis is die studie van 'n gebied vanweë sy eie belangrikheid. Die streek vorm clan die middelpunt van belangstelling en die ideaal is om 'n onderskeibare streekidentiteit te skep waarbinne alle toepaslike menslike bedrywighede weerspieël word. Aan die ander kant kan die streekhistorikus ook 'n studie aanpak waar die klem verskuif van die streek self na 'n probleem of verskynsel wat verteenwoordigend of afwykend van die algemene tendens is. Deur vergelyking en kontrastering met die situasie in omliggende gebiede word die perspektief aansienlik verbreed.